Alexei Navalny, persuna ewlenija fl-oppożizzjoni u kelliem kontra l-korruzzjoni fir-Russja u kritiku lejn il-President Vladimir Putin, ittieħed l-isptar wara susspett li ġie vvalenat. Ikkonfermat dan kelliema għal Navalny. Il-każ seħħ waqt li hu kien fuq titjira lejn Moska minn Tomsk. L-ajruplan kellu jagħmel inżul t'emerġenza f'Omsk biex Navalny jittieħed l-isptar. Qed jiġi allegat illi l-valenu kien imħallat mat-te li kien qed jixrob. Bħalissa Navalny jinsab mitluf minn sensih, filwaqt li tobba kkonfermaw illi l-kimika tossika tiġi assorbita aktar malajr f'likwidu sħun. F'Ġunju li għadda, Navalny iddiskriva l-vot fuq ir-riformi kostituzzjonali, li jagħtu iżjed poter lill-President Putin, bħala kolp ta' stat u ksur tal-kostituzzjoni.